ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 12. Устава Републике Србије којим је прописано да Република Србија уређује и обезбеђује развој Републике Србије, политику и мере за подстицање равномерног развоја појединих делова Републике Србије, укључујући развој недовољно развијених подручја.

II. РАЗЛОЗИ ЗА ДОНОШЕЊЕ ЗАКОНА

Предлог закона о изменама и допунама Закона о подстицајима у пољопривреди и руралном развоју (у даљем тексту: Предлог закона) припремљен је као одговор на веома тешку економску ситуацију у којој се налазе пољопривредници који се баве производњом млека и меса, као и ратарском производњом, а са којом су Влада Републике Србије и Министарство пољопривреде, шумарства и водопривреде упознати и кроз сусрете и разговоре са удружењима пољопривредних произвођача.

С обзиром на наведено, циљ измена и допуна Закона о подстицајима у пољопривреди и руралном развоју је стабилизација производње, тржишта и цена, као и заштита домаће производње.

У погледу подстицаја у сточарству, Предлогом закона дата је могућност да лице које је остварило право на подстицаје за квалитетне приплодне млечне и товне краве, у 2024. години оствари и право на додатна средства, односно исплату додатног износа за квалитетне приплодне првотелке.

Када је реч о области биљне производње, због нестабилности дохотка произвођача проузроковане, са једне стране високом ценом инпута, а са друге стране прилично ниским приносима у последњих неколико година, Предлогом закона прописано је да се регрес за сертификовано семе исплаћује у износу до 17.000 динара по хектару, што представља знатно повећање у односу на износ од 6.000 динара, колико Закон тренутно прописује на име регреса за семе. Друга важна измена у вези са овим питањем је да су Предлогом закона регреси за семе одређени само као регреси за сертификовано семе.

Циљ оваквог приступа је да се пољопривредни произвођачи мотивишу да користе сертификовано семе, имајући у виду да оно даје веће и квалитетније приносе од несертификованог семена, као и да доприноси спречавању ширења коровских биљака путем семена и ширења болести које се преносе путем семена.

Произвођачи органских производа свакако користе сертификовано семе и њихова производња је под надзором контролне организације у складу са Законом о органској производњи, која контролише његову употребу. Они ће такође имати право да остваре регрес, исто у износу од 17.000 динара по хектару за семе које користе у органској производњи у складу са законом, односно без увећања на исте, из разлога што су органским произвођачима на располагању вишеструка увећања за подстицаје за биљну производњу.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. Предлога закона прописана је допуна члана 14. став 4. Закона додавањем речи: „сертификовано” после речи: „ђубриво,”.

Чланом 2. Предлога закона прописано је да се у члану 31. став 2. после речи: „ђубриво,” додаје се реч: „сертификовано”, као и да се у ставу 3. речи: „и/или семе” бришу. Прописана је и допуна члана 31. додавањем новог става 4, који се односи на регрес за сертификовано семе.

Чланом 3. Предлога закона прописано је да се у члану 38. став 1. Закона бришу речи: „и/или семе”, као и да се регрес за сертификовано семе у органској производњи остварује у истом износу као и за сертификовано семе у биљној производњи.

Чланом 4. Предлога закона прописана је прелазна одредба.

Чланом 5. Предлога закона прописана је прелазна одредба која се односи на право лица која су остварила право на подстицаје за квалитетне приплодне млечне и товне краве да у 2024. години добију и додатна средства за квалитетне приплодне првотелке.

Чланом 6. Предлога закона је прелазна одредба која се односи на право да се регрес за сертификовано семе може остварити ако се, изузетно у 2025. години, уз поднети захтев, поред испуњења прописаних услова у складу са посебним прописом, поднесе и рачун о куповини сертификованог семена који је издат у периоду од 1. августа 2024. године до дана подношења захтева.

Чланом 7. Предлога закона прописана је завршна одредба.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона средства су обезбеђена Законом о буџету Републике Србије за 2024. годину („Службени гласник РС”, бр. 92/23 и 79/24) у оквиру Раздела 24 - Министарство пољопривреде, шумарства и водопривреде, Глава 24.6 - Управа за аграрна плаћања, Програм 0103 - Подстицаји у пољопривреди и руралном развоју, функција 420 - Пољопривреда, шумарство, лов и риболов, Програмска активност 0001 - Директна плаћања, апропријација економска класификација 451 - Субвенције јавним нефинансијским предузећима и организацијама, у укупном износу од 85.086.492.000 динара.

Средства потребна у наредним годинама обезбедиће се у оквиру утврђених лимита министарства надлежног за послове пољопривреде - Управе за аграрна плаћања и у складу са билансним могућностима буџета Републике Србије.

V. ОПШТИ ИНТЕРЕС ЗБОГ КОГА СЕ ПРЕДЛАЖЕ ПОВРАТНО ДЕЈСТВО

Чланом 6. Предлога закона прописана је прелазна одредба да се изузетно у 2025. години право на регрес за сертификовано семе може остварити ако се уз поднети захтев, поред испуњавања прописаних услова у складу са посебним прописом, поднесе и рачун о куповини сертификованог семена који је издат у периоду од 1. августа 2024. године до дана подношења захтева.

Ова ретроактивност има за циљ унапређење пољопривредне производње и очување економске стабилности пољопривредних произвођача исплатом дела средстава која су уложена у куповину сертификованог семена.

Повратно дејство ове законске одредбе налаже општи интерес који се огледа у потреби континуираног снабдевања квалитетним пољопривредно-прехрамбеним производима домаћег тржишта који се остварује употребом сертификованог семена чиме се обезбеђује и прехрамбена сигурност становништва.

VI. ПРЕГЛЕД ОДРЕДАБА КОЈЕ СЕ МЕЊАЈУ, ОДНОСНО ДОПУЊУЈУ

III. ДИРЕКТНА ПЛАЋАЊА

Врсте директних плаћања

Члан 14.

Директна плаћања обухватају:

1) премије;

2) подстицаје за производњу;

3) регресе**.**

Премије су новчани износи који се исплаћују пољопривредним произвођачима за испоручене пољопривредне производе.

Подстицаји за производњу су новчани износи који се исплаћују по јединици мере за посејан усев, вишегодишњи засад, односно стоку одговарајуће врсте.

Регреси су новчани износи који се у одређеном процентуили апсолутномизносу исплаћују за купљену количину инпута за пољопривредну производњу (гориво, ђубриво, СЕРТИФИКОВАНО семе и други репродуктивни материјал)и трошкове складиштења у јавним складиштима.

Члан 31.

Право на коришћење регреса има правно лице, предузетник и физичко лице – носилац комерцијалног породичног пољопривредног газдинства које је уписано у Регистар.

Регреси се исплаћују за купљено гориво, ђубриво, СЕРТИФИКОВАНО семе и други репродуктивни материјал, као и за трошкове складиштења у јавним складиштима.

Регреси за гориво и/или ђубриво ~~и/или семе~~ исплаћују се у износу до 6.000 динара по хектару за исту површину за коју може да оствари право на основне подстицаје из члана 17. став 1. тачка 1) подтачка (1) овог закона.

РЕГРЕС ЗА СЕРТИФИКОВАНО СЕМЕ ИСПЛАЋУЈЕ СЕ У ИЗНОСУ ДО 17.000 ДИНАРА ПО ХЕКТАРУ ЗА ИСТУ ПОВРШИНУ ЗА КОЈУ МОЖЕ ДА СЕ ОСТВАРИ ПРАВО НА ОСНОВНЕ ПОДСТИЦАЈЕ ИЗ ЧЛАНА 17. СТАВ 1. ТАЧКА 1) ПОДТАЧКА (1) ОВОГ ЗАКОНА.

Регреси за трошкове складиштења у јавним складиштима исплаћују се у минималном износу од 40% од трошкова складиштења.

Министар ближе прописује услове, начин и обрасце захтева за остваривање права на регресе.

Органска производња

Члан 38.

Подстицаји за органску биљну производњу обухватају плаћања за подстицаје за биљну производњу и регресе за гориво и/или ђубриво ~~и/или семе~~, који се остварују за површине под органском биљном производњом, и то у износима увећаним за минимално 40% у односу на износе подстицаја за биљну производњу и регреса за гориво и/или ђубриво ~~и/или семе~~.

ПРАВО НА РЕГРЕС ЗА СЕРТИФИКОВАНО СЕМЕ ЗА ОРГАНСКУ БИЉНУ ПРОИЗВОДЊУ ОСТВАРУЈЕ СЕ У ИСТОМ ИЗНОСУ КАО И ЗА СЕРТИФИКОВАНО СЕМЕ ЗА БИЉНУ ПРОИЗВОДЊУ.

Ако је остварено право на подстицаје за органску биљну производњу не може се остварити право на директна плаћања за исте површине и за исту меру.

Подстицаји за органску сточарску производњу обухватају плаћања за премију за млеко и подстицаје у сточарству из члана 17. тачка 2) овог закона и то у износима увећаним за минимално 40%.

Ако је остварено право на подстицаје за органску сточарску производњу не може се остварити право на директна плаћања за исто грло и за исту меру.

Право на подстицаје за органску производњу има правно лице, предузетник и физичко лице – носилац комерцијалног породичног пољопривредног газдинства, који су уписани у Регистар, под условом да има производњу која се налази у периоду конверзије, или у поступку издавања сертификата након завршеног периода конверзије или има сертификовану органску биљну односно сточарску производњу, или су обухваћени групном сертификацијом у складу са прописима којима се уређује органска производња.

ПРЕЛАЗНЕ И ЗАВРШНЕ ОДРЕДБЕ ПРЕДЛОГА ЗАКОНА

ЧЛАН 4.

ЗАХТЕВИ, ОДНОСНО ПРИЈАВЕ ЗА ОСТВАРИВАЊЕ ПРАВА НА ПОДСТИЦАЈЕ ПОДНЕТИ ДО ДАНА ПОЧЕТКА ПРИМЕНЕ ОВОГ ЗАКОНА РЕШАВАЋЕ СЕ У СКЛАДУ СА ПРОПИСИМА КОЈИ СУ БИЛИ НА СНАЗИ У ВРЕМЕ ЊИХОВОГ ПОДНОШЕЊА.

ЧЛАН 5.

ИЗУЗЕТНО, У 2024. ГОДИНИ, ЛИЦЕ КОЈЕ ЈЕ ОСТВАРИЛО ПРАВО НА ПОДСТИЦАЈЕ ЗА КВАЛИТЕТНЕ ПРИПЛОДНЕ МЛЕЧНЕ И ТОВНЕ КРАВЕ У СКЛАДУ СА ПОСЕБНИМ ПРОПИСОМ КОЈИМ СЕ УРЕЂУЈЕ ОСТВАРИВАЊЕ ПРАВА НА ПОДСТИЦАЈЕ ЗА КВАЛИТЕТНА ПРИПЛОДНА ГРЛА, ОСТВАРУЈЕ И ПРАВО НА ДОДАТНА СРЕДСТВА ЗА КВАЛИТЕТНЕ ПРИПЛОДНЕ ПРВОТЕЛКЕ, У СКЛАДУ СА ПОСЕБНИМ ПРОПИСОМ КОЈИМ СЕ УРЕЂУЈЕ РАСПОДЕЛА ПОДСТИЦАЈА У ПОЉОПРИВРЕДИ И РУРАЛНОМ РАЗВОЈУ.

ЧЛАН 6.

ИЗУЗЕТНО, У 2025. ГОДИНИ, ПРАВО НА РЕГРЕС ЗА СЕРТИФИКОВАНО СЕМЕ МОЖЕ ДА ОСТВАРИ ЛИЦЕ АКО УЗ ПОДНЕТИ ЗАХТЕВ, ПОРЕД ИСПУЊЕЊА ПРОПИСАНИХ УСЛОВА У СКЛАДУ СА ПОСЕБНИМ ПРОПИСОМ, ПОДНЕСЕ И РАЧУН О КУПОВИНИ СЕРТИФИКОВАНОГ СЕМЕНА КОЈИ ЈЕ ИЗДАТ У ПЕРИОДУ ОД 1. АВГУСТА 2024. ГОДИНЕ ДО ДАНА ПОДНОШЕЊА ЗАХТЕВА.

ЧЛАН 7.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, ОСИМ ОДРЕДАБА ЧЛ. 1-3. ОВОГ ЗАКОНА КОЈЕ СЕ ПРИМЕЊУЈУ ОД 1. ЈАНУАРА 2025. ГОДИНЕ.